Document ID: 32013R0467

KOMISSION TÄYTÄNTÖÖNPANOASETUS (EU) N:o 467/2013,
annettu 16 päivänä toukokuuta 2013,
eläinperäisiä tuotteita sisältävien henkilökohtaisten lähetysten tuonnista yhteisöön ja asetuksen (EY) N:o 206/2009 muuttamisesta siltä osin kuin on kyse matkailijoille ja yleisölle julisteissa annettavista tiedoista
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (1) ja erityisesti sen 8 artiklan 5 kohdan kolmannen luetelmakohdan,
sekä katsoo seuraavaa:
(1)
Komission asetuksessa (EY) N:o 206/2009 (2) vahvistetaan säännöt, jotka koskevat eläinperäisiä tuotteita sisältävien henkilökohtaisten lähetysten, joilla ei ole kaupallista luonnetta, tuontia yhteisöön matkustajien matkatavaroissa tai pikkupaketteina yksityishenkilöille, myös etäkaupan kautta tilattuina (esimerkiksi postitse, puhelimitse tai internetin välityksellä).
(2)
Asetuksen (EY) N:o 206/2009 3 artiklassa jäsenvaltiot velvoitetaan varmistamaan, että kolmansista maista tulevien matkustajien tietoon saatetaan henkilökohtaisten lähetysten tuonnissa unioniin sovellettavat eläinlääkinnälliset edellytykset kaikilla unionin rajanylityspaikoilla. Matkailijoille toimitettaviin tietoihin on sisällyttävä ainakin yhdessä edellä mainitun asetuksen liitteessä III vahvistetussa julisteessa esitetyt tiedot. Julisteet sisältävät tietoja poikkeuksista, jotka on myönnetty tietyille maantieteellisesti toisiaan lähellä oleville kolmansille maille, joissa riski eläinten terveydelle on pieni.
(3)
Kroatia on yksi näistä maista. Edellyttäen, että Kroatian liittymissopimus tulee voimaan, Kroatia on tarpeen poistaa näistä julisteista liittymissopimuksen voimaantulopäivästä lähtien.
(4)
Lisäksi on syytä korjata hieman julisteiden sanamuotoa ja sitä, miten viesti on esitetty julisteissa, jotta matkailijat ja yleisö ymmärtäisivät viestin paremmin.
(5)
Sen vuoksi asetuksen (EY) N:o 206/2009 liitettä III olisi muutettava.
(6)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Korvataan asetuksen (EY) N:o 206/2009 liite III tämän asetuksen liitteellä.
2 artikla
Tämä asetus tulee voimaan Kroatian liittymissopimuksen voimaantulopäivänä sillä edellytyksellä, että kyseinen sopimus tulee voimaan.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä toukokuuta 2013.

Labels: 17
5
10
0
3
6
18
15